Ο **Στέλιος Πέτσας** είναι Έλληνας πολιτικός που υπηρετεί ως Αναπληρωτής Υπουργός Εσωτερικών για θέματα Αυτοδιοίκησης από το 2021. Από το 2019 έως το 2021, διατέλεσε Υφυπουργός στον Πρωθυπουργό και πρώην Κυβερνητικός Εκπρόσωπος στην κυβέρνηση του Κυριάκου Μητσοτάκη.

Βιογραφικά στοιχεία
-------------------

Ο Στέλιος Πέτσας γεννήθηκε στις 27 Ιουνίου 1970. Αποφοίτησε από την Εθνική Σχολή Δημόσιας Διοίκησης. Ακολούθως παρακολούθησε το πρόγραμμα Ευρωπαϊκών Σπουδών του Εθνικού και Καποδιστριακού Πανεπιστήμιου Αθηνών και έλαβε μεταπτυχιακό τίτλο στο Δίκαιο Διεθνών Συναλλαγών του Παντείου Πανεπιστημίου.

Την περίοδο 2012-2014 ήταν από τους βασικούς διαπραγματευτές της ελληνικής πλευράς με τους εταίρους της Ε.Ε. της Ε.Κ.Τ. και του Δ.Ν.Τ. για θέματα δημοσιονομικής πολιτικής. Προετοίμασε και υποστήριξε σε τεχνικό επίπεδο τη μείωση του συντελεστή Φ.Π.Α. στην εστίαση κατά 10%, από τον Αύγουστο του 2013, καθώς και τη μείωση της έκτακτης εισφοράς αλληλεγγύης κατά 30%, από τον Ιανουάριο του 2015.

Από το 2016 είχε αναλάβει σύμβουλος Δημοσιονομικής Πολιτικής του προέδρου της Νέας Δημοκρατίας και αργότερα ανέλαβε Διευθυντής του Γραφείου.

Στις 8 Ιουλίου 2019, ανακοίνωσε το νέο Κυβερνητικό σχήμα υπό τον Πρωθυπουργό Κυριάκο Μητσοτάκη, με τον ίδιο να αναλαμβάνει τη θέση του Υφυπουργού στον Πρωθυπουργό, αρμόδιο για θέματα Επικοινωνίας και Ενημέρωσης και τη θέση του Κυβερνητικού Εκπροσώπου της Ελλάδας. Παρέμεινε στη θέση μέχρι τις 4 Ιανουαρίου 2021, οπότε και στον μετασχηματισμό μετακινήθηκε στη θέση του αναπληρωτή υπουργό στο υπουργείο εσωτερικών. Τη θέση του ως κυβερνητικός εκπρόσωπος ανέλαβε ο Χρήστος Ταραντίλης.

Έχει εργαστεί σε διάφορες θέσεις, μεταξύ άλλων ως Διευθυντής του Γραφείου του Αναπληρωτή Υπουργού Οικονομικών, μέλος του Διοικητικού Συμβουλίου του ΟΤΕ. και της Cosmote, μέλος του Προεδρείου της Economic and Development Review Committee (EDRC) του ΟΟΣΑ κ.α.

### Λίστα Πέτσα

Κύριο λήμμα: Λίστα Πέτσα
Στις αρχές του 2020 με αφορμή την έξαρση της επιδημίας του κορονοϊού, η κυβέρνηση Μητσοτάκη ξεκίνησε την καμπάνια ενημέρωσης "Μένουμε Σπίτι" η οποία προέβλεπε την χορήγηση 20 εκατομμυρίων ευρώ στα ΜΜΕ της χώρας για την προβολή ενημερωτικών μηνυμάτων. Αρχικά η κυβέρνηση δημοσιοποίησε μια λίστα στην οποία αναγράφονταν μόνο τα μέσα που πήραν χρηματοδότηση, αναφέροντας πως δεν γίνεται να δημοσιοποιηθούν τα χρηματικά ποσά που πήρε το κάθε μέσο καθώς αυτό είναι ευθύνη της εταιρείας που ανέλαβε την καμπάνια.

### Ενεργειακή Κρίση

Σε δηλώσεις του σε τηλεοπτική εκπομπή του ΑΝΤ1 στις 13 Σεπτεμβρίου, δήλωσε με αφορμή τις χρεώσεις καυσίμων και θέρμανσης ότι «είναι λαϊκισμός όταν αρνούμαστε να δούμε την πραγματικότητα. Έχει αυξηθεί 1200% η τιμή του φυσικού αερίου», ενώ αναφορικά με τις πιθανές οικονομικές ενισχύσεις της κυβέρνησης ανέφερε «το βασικό ζητούμενο σε αυτές τις περιπτώσεις είναι να δείχνουμε προσαρμογή. Όποιος αρνείται να προσαρμοστεί, δυστυχώς πεθαίνει». Οι δηλώσεις του προκάλεσαν έντονες αντιδράσεις, τόσο από κόμματα του Ελληνικού κοινοβουλίου αλλά και ΜΜΕ.

Προσωπική ζωή
-------------

Μιλάει αγγλικά και γαλλικά, είναι έγγαμος και πατέρας δυο κοριτσιών.

Παραπομπές
----------

1. 1 2 3 4  «Στέλιος Πέτσας: Ποιος είναι ο νέος κυβερνητικός εκπρόσωπος | ΠΟΛΙΤΙΚΗ». *iefimerida.gr*. 8 Ιουλίου 2019. Ανακτήθηκε στις 28 Ιανουαρίου 2020.
2. ↑  «Αυτός είναι ο νέος διευθυντής του γραφείου του Μητσοτάκη». *www.topontiki.gr*. Ανακτήθηκε στις 28 Ιανουαρίου 2020.
3. ↑  «Ο Χρήστος Ταραντίλης ανακοίνωσε τον ανασχηματισμό- Ποιός είναι ο νέος κυβερνητικός εκπρόσωπος». *The TOC*. 4 Ιανουαρίου 2021. Ανακτήθηκε στις 13 Νοεμβρίου 2021.
4. ↑  «Στ. Πέτσας: Γιατί δε ρωτά ο ΣΥΡΙΖΑ τις ενώσεις ΜΜΕ για την καμπάνια Covid-19;». *www.naftemporiki.gr*. 14 Ιουνίου 2020. Αρχειοθετήθηκε από το πρωτότυπο στις 19 Οκτωβρίου 2020. Ανακτήθηκε στις 13 Νοεμβρίου 2021.
5. ↑  «Η λίστα με τα ΜΜΕ που πήραν χρήματα για να μείνουμε σπίτι». *Η Εφημερίδα των Συντακτών*. 10 Ιουνίου 2020. Ανακτήθηκε στις 13 Νοεμβρίου 2021.
6. ↑  «Δύο site ανακοινώνουν τα ποσά που εισέπραξαν από τον Πέτσα - Ζητούν να δοθεί στη δημοσιότητα ο πλήρης κατάλογος». *Documento*. 18 Ιουνίου 2020. Ανακτήθηκε στις 13 Νοεμβρίου 2021.
7. ↑  Newsroom (13 Σεπτεμβρίου 2022). «Πέτσας: Όποιος δεν προσαρμόζεται πεθαίνει». *CNN.gr*. Ανακτήθηκε στις 13 Σεπτεμβρίου 2022.
8. ↑  «Στέλιος Πέτσας: Η εξήγησή του για το 'όποιος δεν προσαρμόζεται, πεθαίνει' - Σφοδρές αντιδράσεις». *www.news247.gr*. Ανακτήθηκε στις 13 Σεπτεμβρίου 2022.